Hladanje dźěći budźe dróše
Drježdźany. W sakskej stolicy zwyša popłatki za hladanje dźěći wo 3,3 procenty. To je Drježdźanska měšćanska rada wčera wobzamknyła. Pozadk su stupace kóšty wobhospodarjenja. Wot 1. septembra změja starši tuž za městno w žłobiku 6,40 eurow a w pěstowarni 4,70 eurow wjace na měsac płaćić. Potrjecheni su tež starši, kotřiž swoje dźěći do serbskeje skupiny na Geisingskej sćelu.
„Kluby“ město hosćencow?
Praha. Čěske knježerstwo je zakoń wobzamknyło, kotryž wot 1. januara 2016 kurjenje w hosćencach a barach zakazuje. Wjacori hosćencarjo nětko rozmysluja, swoje předewzaća formalnje na „priwatne kluby“ přetworić. Čěska republika je jedyn z poslednich krajow Europy, w kotrymž je kurjenje w hosćencach dotal lědma wobmjezowane.
Třećina w zarjadnistwach
Budyšin. Nimale třećina Budyskich dźěławych je w zarjadnistwach přistajena. W kubłanju, strowotnistwje a na socialnym polu dźěła 8 600 žonow a muži. We wobłuku wikowanja, wobchada a gastronomije dźěła 4 800 ludźi, w produkowacym přemysle 3 100. To wuchadźa z rozprawy „Budyšin w ličbach 2015“.
Rjelka/Lipič dale bjez poražki
Ličby nad přerězkom
Budyšin. Najnowše łopjeno „Budyšin w ličbach“ z měšćanskeho zarjadnistwa podawa aktualne ličby wo sprjewinym měsće. Mjez druhim informuje wo hospodarskich wukonach Budyskich předewzaćow. 1 463 firmow nadźěłuje lětnje wobrot połdra miliardy eurow. Přerězny lětny wobrot 800 000 eurow na zawod leži jasnje nad sakskim přerězkom.
Wjesčičku bórze zaso wožiwja
Liboń. Energetiske saněrowanje prěnjeho domu w Libonje je zakónčene. Mějićel Andreas Reitmann rjekny, zo budu prěnje bydlenja za dźewjeć měsacow hotowe. Štyri z cyłkownje sydom bydlenjow su hižo přenajate. Zajimcy pochadźeja mjez druhim z Drježdźan. Planowanja za prózdninski dwór we wjesčičce hišće wotzamknjene njejsu.
Wo serbskich stawiznach
Choćebuz. Dr. Pětš Šurman a Alfred Roggan staj wčera knihu wo serbskich kulturnych stawiznach Choćebuza a wokoliny w tamnišim Serbskim muzeju předstajiłoj. Jako 9. zwjazk rjadu Choćebuskeho Serbskeho muzeja a Serbskeho instituta „Serbske drogotki“ ma kniha nazymu wuńć. W srjedźišću steja serbske kulturne pomniki.
Nowy předsyda
Budyšin. Prawiznik Hagen Döhl z Wojerec je nowy předsyda dohladowarskeje rady Budyskeje Ludoweje banki. Na posedźenju dohladowarskeje rady wuzwolichu jeho za naslědnika Reinharda Schleinitza, kiž bě staroby dla nawod gremija złožił. 52lětny Döhl je fachowy prawiznik za dźěłowe prawo a bě wot lěta 2002 městopředsyda dohladowarskeje rady.
Wito Sćapan nětko kanonik
Drježdźany. Biskop Drježdźansko-Mišnjanskeho biskopstwa dr. Heiner Koch je wčera w Drježdźanskej katedrali Budyskeho tachantskeho fararja Wita Sćapana za kanonika powołał. Powołany bu tež nawoda personalneho wotrjada ordinariata, farar Benno Schäffel. Dotalny kanonik farar Šćěpan Delan z Radworja je nětko čestny kanonik.
Josep Topol zemrěł
Za wjetšu politisku wahu
Wjelcej/Wětošow. Wolerski zwjazk Zeleny přichod Wjelcej je Łužiskej aliancy (ŁA) přistupił. To zdźěli wčera předsyda serbskeje strony Hanzo Wylem-Kell. Zwjazk skutkuje samostatnje jako wjesna skupina pod třěchu ŁA. Z přistupa nadźijeja so jeho čłonojo wjetšeje politiskeje wahi w boju přećiwo ničenju wobswěta wudobywanja miliny z brunicy dla.
Nowa tepjernja
Budyšin. Zakładny kamjeń su wčera za nowu tepjernju na Budyskej Thomasa Müntzerowej połožili. Tepjernja w blokowym systemje ma po principje koplowanja mocy a ćopłoty dźěłać. Budyski zastaranski zawod za energiju a wodu inwestuje jědnaće milionow eurow do projekta, kotryž budźe wot lěta 2017 tež milinu produkować.
Němske koparki dobyli
Winnipeg. Němske hrajerki su na swětowych koparskich mišterstwach w Kanadźe jako skupinske dobyćerki do wosmifinala zaćahnyli. Mustwo trenarki Silvije Neid je wčera we Winnipegu Thailandsku ze 4:0 porazyło. Wrota třělili běchu Melanie Leupolz, w druhim połčasu hrajaca Lena Petermann (dwoje) a Sara Däbritz.
Małe finale přěhrali
Štyri króć z přerězkom 1,0
Budyšin. Maturantam Serbskeho gymnazija wozjewichu minjeny pjatk pruwowanske wuslědki a predikaty. Kaž kubłanišćo zdźěli, je lětsa 56 šulerjow maturu złožiło. Wšitcy su pruwowanja wobstali. Štyrjo najlěpši docpěchu kónčny přerězk 1,0. Maturitna swjatočnosć z přepodaćom wuswědčenjow budźe 3. julija w Kamjenskim hotelu „Město Drježdźany“.
Chcedźa zwiski zesylnić
Dešno/Choćebuz. Hornjo- a delnjoserbska młodźina chce swoje zwiski zaso zesylnić. W prěnjej kročeli zetkachu so kónc tydźenja zastupnicy Pawka ze zastupnikami delnjoserbskeho młodźinskeho towarstwa Zapalaki. Mjez druhim wobhladachu sej domizniski muzej w Dešnje, Serbski muzej w Choćebuzu a wužiwachu čołmikowanje, sej mysle wuměnjeć.
Za sylnišu župu
Kontaktny forum za mjeńšiny
Strasbourg. Federalistiska unija europskich narodnych mjeńšin FUEN žada sej wot europskich statow připóznaće a škit rěčneje a kulturneje mnohotnosće. Tole potwjerdźi prezident Hans Heinrich Hansen wčera w Europskim parlamenće w Strasbourgu. Mjez druhim wón namjetowaše, zarjadować kontaktny forum za narodne mjeńšiny w parlamenće EU.
Žadaja sej runostajenje
Berlin. Zwjazkowa rada namołwja zwjazkowe knježerstwo, jenakosplažne partnerstwa na samsnu runinu z mandźelstwom stajić. To by rěkało, zo smědźa tež homoseksualne partnerstwa dźěći přiwzać. Zastupnistwo zwjazkowych krajow je dźensa w Berlinje z wjetšinu SPD, Lěwicy a Zelenych wotpowědnu rezoluciju knježerstwu schwaliło.
Poskića bórze wosebite baterije
„Pingufant za Pawla“ wušoł
Budyšin. Znaty ilustrator Thomas Binder je za dźěći znowa fantastisku powědku spisał a k tomu lóštne barbne ilustracije stworił. Jeho kniha „Pingufant za Pawla“, za dźěći wot 6 lět, je nětko w Ludowym nakładnistwje Domowina wušła. Lektor LND Michał Nuk bě stawiznu přełožił. Thomas Binder ma tež mjez Serbami dobre mjeno.
Sakska chce kruće zakročić
Drježdźany. Po wospjetnych randalach w Lipsku chce Sakska přećiwo ekscesam namocy pozdatnych lěwicarskich ekstremistow w měsće kruće zakročić. To je nutřkowny minister Markus Ulbig (CDU) dźensa w krajnym sejmje připowědźił. Jako posledni rěčnik emocionalneje debaty warnowaše wón před zrelatiwizowanjom njeskutkow runje tak kaž před přechwatanymi reakcijemi na nje.
Tuńšo parkować a kofej pić
Nowa cityjowa managerka
Budyšin. Wot 1. julija budźe so Gunhild Mimuß jako cityjowa managerka wo dóńt Budyskeho srjedźišća starać. 40lětna je so přećiwo mnohim kwalifikowanym požadarjam přesadźiła. Jeje dźěło ma k tomu přinošować, zo so wikowanska kultura nutřkowneho města Budyšina polěpši. Wčera je so Mimuß oficialnje předstajiła.
Aktiwity lěpje koordinować
Budyšin. Wozjewjenje wšitkich serbskich terminow w internetnej protyce Domowiny bě ćežišćo wčerawšeho koła serbskich institucijow. Na nje bě třěšny zwjazk tež serbskich zastupjerjow rady Załožby za serbski lud přeprosył. Kwartalne zetkanja słuža předewšěm tomu, so informować a aktiwity koordinować kaž tež poměr institucijow k załožbowej radźe polěpšić.
Z busom do Berlina
Mjenowy atlas wušoł
Budyšin. Lipšćanski mjenowědnik Walter Wenzel je nětko w LND ryzy atlas swójbnych mjenow za Delnju Łužicu předpołožił. Wšitke 70 kartow je wobšěrnje komentowane, a zapisane mjena su w separatnym registrje naličene. Kniha skići čitarjej nowe informacije k rozšěrjenju jednotliwych swójbnych mjenow a k sydlenskim stawiznam historiskeho ruma.
Husitskej chorhoji wupójsnjenej
Praha. Na Praskim hrodźe zmawujetej husitskej chorhoji ze symbolom kelucha. W zwisku z bližacej so 600. róčnicu martrarskeje smjerće Jana Husa na šćěpowcu je jej čěski prezident Miloš Zeman wupójsnyć dał. Wón nawjaza tak na samsnu gestu prezidenta Masaryka z lěta 1925. Někotři kritizuja, zo chcył Zeman jenož na so skedźbnić.
Kampeter woteńdźe
Serbskich duchownych přesadźa
Drježdźany. Změny w serbskich katolskich wosadach: 1. oktobra nastupi Radworski wosadny farar, kanonik Šćěpan Delan, jako farar w Ralbicach. Michał Nawka, farar w Ralbicach, stanje so z fararjom w Njebjelčicach. Tamniši farar Beno Jakubaš póńdźe do Radworja. Tole wuchadźa ze zdźělenki Drježdźansko-Mišnjanskeho biskopstwa.
Wolodymyr Motornyj zemrěł
Lwiw. Znaty slawist a literarny stawiznar prof. dr. Wolodymyr A. Motornyj je minjeny pjatk w starobje 86 lět zemrěł. To zdźěli dźensa Budyski Serbski institut. Wjelelětny nawoda katedry za slawistiku Narodneje uniwersity „Iwan Franko“ we Lwowje organizowaše sorabistiske konferency a běše sobuwudawaćel wosom zběrnikow „Pytannja sorabistyky“. Motornyj bě tež nošer Myta Domowiny.
Pósłanc Hornjeje Łužicy
szl_Latn szl_Latn ces_Latn szl_Latn pol_Latn szl_Latn bos_Latn szl_Latn pol_Latn szl_Latn hrv_Latn szl_Latn szl_Latn ces_Latn szl_Latn ilo_Latn slk_Latn cat_Latn szl_Latn ces_Latn ssw_Latn szl_Latn ces_Latn szl_Latn szl_Latn pol_Latn ces_Latn ces_Latn szl_Latn bos_Latn slv_Latn hrv_Latn slv_Latn szl_Latn ces_Latn szl_Latn szl_Latn szl_Latn ces_Latn pol_Latn eng_Latn slk_Latn szl_Latn szl_Latn szl_Latn szl_Latn hrv_Latn sot_Latn ces_Latn swh_Latn szl_Latn szl_Latn kab_Latn szl_Latn pol_Latn